ບັນຫາເສດຖະກິດ ຂອງພວກປະເທດເຂດຢູໂຣ ຮ້າຍແຮງໜັກຂຶ້ນ (ເບິ່ງວີດີໂອ)
ຄວາມ​ບໍ່​ແນ່​ໃຈ​ໃນ​ດ້ານ​ເສດຖະກິດ ​ພວມປາກົດ​ໃຫ້​ເຫັນ ​ໃນ​​ເຂດ​​ເງິນ​ຢູ​ໂຣ ຫລັງ​ຈາກ​ຄວາມ​ໜ້າ​ເຊື່ອ​ຖື ​ດ້ານ​ສິນ​ເຊື່ອ​ຂອງອີຕາລີ ຖືກລົດລົງ.
ຄວາມບໍ່ແນ່ໃຈທາງດ້ານເສດຖະກິດພວມປາກົດອອກມາໃຫ້ເຫັນໃນຂົງເຂດທີ່ໃຊ້ເງິນຢູໂຣ ຫລັງຈາກຄວາມໜ້າເຊື່ອຖືດ້ານສິນເຊື່ອຂອງອີຕາລີລົດລົງ ແລະໃນຂະນະທີ່ Greece ກໍາລັງລໍຖ້າການຕັດສິນໃຈກ່ຽວກັບການໃຫ້ເງິນຊ່ອຍເຫລືອງວດໃໝ່ໃນການຈ່າຍໜີ້ສິນຂອງຕົນຢູ່ນັ້ນ ບໍລິສັດໃຫ້ຄະແນນສິນເຊື່ອ Standard and Poors ຫລື S&P ໄດ້ທົບທວນເບິ່ງ ຄວາມເປັນໄປໄດ້ໃນການທີ່ຈະຫຼຸດຄະແນນສິນເຊື່ອຂອງ ອີຕາລີລົງ ໃນເດືອນພຶດສະ ພາຜ່ານມາ ແລະໃນມື້ວັນຈັນວານນີ້ S&P ໄດ້ລົດຄະແນນສິນເຊື່ອຂອງອີຕາລີ ຈາກ ລະດັບ A+ ລົງມາເປັນລະດັບ A ແລະມີພາບພົດໄປໃນທາງລົບນັ້ນ ບໍລິສັດ S&P ກ່າວວ່າ ມີຫລາຍປັດໄຈທີ່ພາໃຫ້ມີການຕັດສິນໃຈລົດຄະແນນສິນເຊື່ອລົງ ໃນຄັ້ງນີ້ ທີ່ຮວມທັງຄວາມອ່ອນແອທາງດ້ານເສດຖະກິດ ງົບປະມານ ແລະການເມືອງ ນັ້ນນໍາ ໃນສັບປະດາຜ່ານມານີ້ ລັດຖະສະພາອີຕາລີໄດ້ຮັບຮອງເອົາແຜນການປະຢັດມັດທະຍັດ ສະບັບນຶ່ງ ທີ່ມີມູນຄ່າຫລາຍກວ່າ 80 ຕື້ໂດລານັ້ນ ທາງລັດຖະບານອີຕາລີຫວັງວ່າ ແຜນ ການປະຢັດມັດທະຍັດນີ້ ຈະເຮັດໃຫ້ງົບປະມານຂອງອີຕາລີສົມດຸນພາຍໃນປີ 2013 ອີຕາລີເປັນປະເທດທີ່ມີການເສດຖະກິດໃຫຍ່ສຸດອັນດັບສາມ ໃນເຂດເງິນຢູໂຣ ໃນຂະນະດຽວກັນ ບັນດາເຈົ້າໜ້າທີ່ກຣີສປະກາດໃຫ້ຮູ້ກ່ຽວກັບການຮຽກກອງປະຊຸມຄັ້ງ ທີສອງຂຶ້ນກັບບັນດາປະເທດສະມາຊິກຂອງສະຫະພາບຢູໂຣບ ທະນາຄານກາງຢູໂຣບ ແລະກອງທຶນສາກົນ IMF ຊຶ່ງກໍານົດຈະມີຂຶ້ນໃນວັນອັງຄານມື້ນີ້ທີ່ມີວັດຖຸປະສົງເພື່ອສ້າງ ຄວາມພໍໃຈໃຫ້ແກ່ພວກທີ່ໃຫ້ເງິນກູ້ຢືມກ່ອນໜ້າການໃຫ້ເງິນຊ່ອຍເຫລືອຮອບຕໍ່ໄປນັ້ນ ກຣີສກໍາລັງປະເຊີນກັບການທີ່ຈະບໍ່ສາມາດຈ່າຍໜີ້ສິນໄດ້ໃນເດືອນໜ້ານີ້ ນອກຈາກວ່າ ຕົນຈະໄດ້ຮັບເງິນງວດໃໝ່ຈາກຈໍານວນ 159 ຕື້ໂດລາທີ່ສະຫະພາບຢູໂຣບ ແລະກອງ ທຶນສາກົນໄດ້ຮັບອະນຸມັດໃຫ້ແລ້ວນັ້ນ